b'\n_START_ARTICLE_\nNepotizem\n_START_PARAGRAPH_\nNepotizem se nana\xc5\xa1a na dajanje prednosti  sorodstvenim vezem pred sposobnostmi pri zaposlovanju.\n_START_SECTION_\nZgodovinski pregled\n_START_PARAGRAPH_\nV Pape\xc5\xa1ki dr\xc5\xbeavi je bila navada, da so pape\xc5\xbei dodeljevali visoke cerkvene slu\xc5\xbebe svojim sorodnikom ne glede na njihove sposobnosti. Beseda nepotizem izhaja iz latinskega izraza nepos, ki pomeni ne\xc4\x8dak ali vnuk, saj so bili glavni koristniki teh slu\xc5\xbeb najprej pape\xc5\xbeevi naravni sinovi, ki so bili predstavljeni kot ne\xc4\x8daki._NEWLINE_Postopek je bil znan \xc5\xbee za \xc4\x8dasa Inocenca III. (1198-1216) in Bonifacija VIII. (1294-1303), vendar se za obdobje \xc2\xbbvelikega nepotizma\xc2\xab\xc2\xa0splo\xc5\xa1no smatra \xc4\x8das od Martina V. (1417-1431) do Pavla IV. (1555-1559), medtem ko traja \xc2\xbbmali nepotizem\xc2\xab\xc2\xa0od Pija IV. (1559-1565) do Pija VI. (1775-1779)._NEWLINE_Po mnenju nekaterih zgodovinarjev je bil zgodnji nepotizem odgovor na monarhi\xc4\x8dno ureditev tedanjih evropskih velesil. Ker je bilo v verskem pogledu nesprejemljivo, da bi imeli pape\xc5\xbei naravno nasledstvo, so se dolo\xc4\x8dene dinastije obdr\xc5\xbeale v vodstvu Pape\xc5\xa1ke dr\xc5\xbeave s podeljevanjem oblasti sorodnikom. V tem pogledu je bil nepotizem koristno sredstvo za ohranitev dr\xc5\xbeavne enotnosti._NEWLINE_V \xc5\xa1estnajstem in sedemnajstem stoletju, ko je postajalo jasno, da dr\xc5\xbeava ne bo ve\xc4\x8d dosegla nekdanjega bli\xc5\xa1\xc4\x8da, se je uveljavila nekoliko druga\xc4\x8dna razli\xc4\x8dica nepotizma. Cilj ni bil ve\xc4\x8d utrditev vodilnega polo\xc5\xbeaja, temve\xc4\x8d zavezni\xc5\xa1tvo z rimsko aristokracijo. Slu\xc5\xbebe, ki so jih podeljevali pape\xc5\xbei, niso bile ve\xc4\x8d odsko\xc4\x8dna deska za pape\xc5\xbeev sede\xc5\xbe, temve\xc4\x8d so predstavljale sodelovanje bogatih rimskih dinastij pri vzdr\xc5\xbeevanju oblasti. Danes bi rekli, da se je absolutisti\xc4\x8dna monarhija spreminjala v svoje vrste parlamentarno dr\xc5\xbeavo, v kateri so imeli volilno pravico le pripadniki plemstva. Tako je dobila npr. novo poslanstvo podoba \xc2\xbbkardinala ne\xc4\x8daka\xc2\xab, ki je bil obi\xc4\x8dajno pape\xc5\xbeev sorodnik; s pape\xc5\xbeem Pavlom V. (1605) ni bil ve\xc4\x8d le njegov zasebni tajnik, temve\xc4\x8d poobla\xc5\xa1\xc4\x8denec za \xc2\xbbiskanje in zagotavljanje stalne socialne in ekonomske rasti dinastije vladajo\xc4\x8dega pape\xc5\xbea v vrstah rimske aristokracije\xc2\xab\xc2\xa0. S to politiko je dr\xc5\xbeava podalj\xc5\xa1ala svojo dobo za tri stoletja in rimska aristokracija se je mo\xc4\x8dno okrepila. Najprej so pri\xc5\xa1le na oblast dru\xc5\xbeine Colonna, Borgia, Piccolomini, Riario in Sforza, pozneje pa \xc5\xa1e Pamphili, Boncompagni, Aldobrandini, Borghese, Ludovisi, Barberini, Altieri, Braschi._NEWLINE_Danes se izraz uporablja za favoriziranje sorodnikov in prijateljev s podeljevanjem uglednih delovnih mest, z vi\xc5\xa1anjem njihovih pristojbin in z javnim odobravanjem njihovih politi\xc4\x8dnih stali\xc5\xa1\xc4\x8d. Svoje vrste nepotizem je tudi podeljevanje materialnih ugodnosti pripadnikom svoje politi\xc4\x8dne stranke, npr. oprostitev nekaterih dav\xc4\x8dnih ali najemnih dajatev.\n_START_SECTION_\nZakaj se podjetja odlo\xc4\x8dajo za nepotizem\n_START_PARAGRAPH_\nNajpogosteje se nepotizem pojavlja v manj\xc5\xa1ih dru\xc5\xbeinskih podjetjih, saj so delovna mesta v vodstvu pogosto \xc5\xbee \xc2\xbbrezervirana\xc2\xab. Tudi raziskave potrjujejo, da je nepotisti\xc4\x8dna praksa v tak\xc5\xa1nih podjetjih dokaj prisotna, vendar pa se nekatere dru\xc5\xbeine pogosteje odlo\xc4\x8dajo zanj kot druge. Vodstveni kader v dru\xc5\xbeinskih podjetjih pogosto stremi k temu, da bo podedoval \xe2\x80\x9cdobro\xe2\x80\x9d (uveljavljeno) dru\xc5\xbeinsko ime in dru\xc5\xbeinsko zapu\xc5\xa1\xc4\x8dino ter posledi\xc4\x8dno skrbel za bodo\xc4\x8de generacije (jim prina\xc5\xa1al ugodnosti). Vendar pa obenem obstaja mo\xc5\xbenost tveganja za izgubo mo\xc5\xbenosti, da je podjetje uspe\xc5\xa1no dolgo \xc5\xa1tevilo let (npr. z zaposlovanjem za dolo\xc4\x8deno delovno mesto nekvalificiranih delavcev). Gre torej za t.i. tveganje z razli\xc4\x8dnimi mo\xc5\xbenimi izidi (angl. mixed gambles).\n_START_SECTION_\nVplivi nepotizma in protinepotisti\xc4\x8dne politike na koristnike\n_START_PARAGRAPH_\nNepotizem velja za negativno prakso (kar 1500 ameri\xc5\xa1kih poslovne\xc5\xbeev v raziskavi revije Harvard Business Review iz leta 1965 je imelo do nepotizma negativen odnos). Ena mo\xc5\xbenih razlag za to je zaznan konflikt s tipi\xc4\x8dnimi ameri\xc5\xa1kimi vrednotami  egalitarizma in zana\xc5\xa1anja nase. Negativen odnos do tovrstnih praks je vzpodbudil nekatera podjetja k implementaciji protinepotisti\xc4\x8dne politike (10 do 40\xc2\xa0% organizacij s protinepotisti\xc4\x8dnimi formalnimi pravili, 60\xc2\xa0% organizacij ob isto\xc4\x8dasnem upo\xc5\xa1tevanju neformalnih pravil).\n_START_SECTION_\nVpliv protinepotisti\xc4\x8dne politike na partnerje\n_START_PARAGRAPH_\nZ vzpostavljanjem protinepotisti\xc4\x8dne politike v podjetjih pa se vzpostavlja svojevrsten problem. Poleg medgeneracijskega nepotizma (tj. zaposlovanja dru\xc5\xbeinskih \xc4\x8dlanov iz dveh ali ve\xc4\x8d generacij) tak\xc5\xa1ne omejitve namre\xc4\x8d prepovedujejo tudi zaposlovanje zakoncev v isti organizaciji oz. onemogo\xc4\x8dajo \xc5\xbeelje delavcev, kot je poroka (npr. v kolikor se dva sodelavca poro\xc4\x8dita, s tem ogro\xc5\xbeata politiko podjetja). Tak\xc5\xa1nim parom (kjer sta zaposlena oba partnerja) je zaradi konflikta med delom in dru\xc5\xbeino ote\xc5\xbeko\xc4\x8deno  karierno napredovanje, obe podro\xc4\x8dji pa bi la\xc5\xbeje koordinirali z delom v isti organizaciji.\n_START_SECTION_\nVpliv protinepotisti\xc4\x8dne politike na dru\xc5\xbeinska podjetja\n_START_PARAGRAPH_\nPrevpra\xc5\xa1evanje potrebnosti in za\xc5\xbeelenosti protinepotisti\xc4\x8dne politike je potrebno tudi zaradi pomena dru\xc5\xbeinskih podjetij, ki veliko prispevajo h  gospodarstvu in  ekonomiji (npr. na lestvici najve\xc4\x8djih svetovnih podjetij Fortune 500 je kar 40\xc2\xa0% dru\xc5\xbeinskih podjetij, ta pa prispevajo kar 50\xc2\xa0% ameri\xc5\xa1kega  bruto doma\xc4\x8dega proizvoda). Njihova prednost in uspe\xc5\xa1nost naj bi izhajala prav iz zana\xc5\xa1anja na nepotisti\xc4\x8dno prakso.\n_START_SECTION_\nNepotizem pri zaposlovanju vodje\n_START_PARAGRAPH_\nRaziskave, ki nepotizem uvr\xc5\xa1\xc4\x8dajo med  pristranskosti do dolo\xc4\x8denih lastnosti kandidatov pri zaposlovanju, ugotavljajo negativne posledice tovrstne prakse na zaposlenega-vodjo. Podrejeni v podjetju imajo bolj negativen pogled na svojega nadrejenega, \xc4\x8de mislijo, da je bil zaposlen zaradi sorodstvenih vezi. Po drugi strani pa naj bi bila pozitivna posledica zaposlovanja na podlagi sorodstvenih vezi zaznavanje bolj\xc5\xa1ih odnosov med podrejenimi in vodstvom (ker je njihov nadrejeni sorodnik drugih vodstvenih delavcev).\n_START_SECTION_\nNepotizem v Sloveniji\n_START_PARAGRAPH_\nV Sloveniji po nekaterih ocenah nepotizma ni toliko kot v nekaterih drugih dr\xc5\xbeavah (npr.  ju\xc5\xbenoameri\xc5\xa1ke,  afri\xc5\xa1ke dr\xc5\xbeave), a ostaja prikrit zaradi neustreznih mehanizmov prepre\xc4\x8devanja tega pojava in ve\xc4\x8dje osredoto\xc4\x8denosti na druge oblike korupcije. Slovenci menimo, da je nepotizem v slovenskem prostoru dokaj prisoten in vpliva na poslovanje slovenskih podjetij (primer: "Raziskava o gospodarskem in poslovnem okolju" iz leta 2002). Vendar pa se na\xc5\xa1 odnos do nepotisti\xc4\x8dne prakse razlikuje glede na to, kje in zaradi \xc4\x8desa se ta praksa uporablja - npr. pogosto je nepotizem skorajda \xe2\x80\x9cnaraven\xe2\x80\x9d na\xc4\x8din zaposlovanja v dru\xc5\xbeinskih podjetjih, neproblemati\xc4\x8dna je tudi enaka obravnava kandidata za delovno mesto, ki je za to usposobljen in je obenem sorodnik zaposlenega v istem podjetju, za mnoge pa je nepotizem povsem nepravi\xc4\x8den na polo\xc5\xbeajih mo\xc4\x8di. Razlike se pojavljajo tudi pri odnosu do nepotisti\xc4\x8dne prakse v  javnem in  zasebnem sektorju - v zasebni sferi dela velja prepri\xc4\x8danje, da je nepotizem \xe2\x80\x9cnujno zlo\xe2\x80\x9d in skrb za podjetje ter zaposlene, krivi\xc4\x8dno pa je zaposlovanje po sorodstvenih vezeh v javnih institucijah, saj te delujejo v dobro javnega interesa, financirajo pa jih dr\xc5\xbeavljani sami.\n_START_SECTION_\nZakonodaja in mo\xc5\xbeni ukrepi\n_START_PARAGRAPH_\nPodro\xc4\x8dje, ki se dotika prakse zaposlovanja, urejajo Zakon o javnih uslu\xc5\xbebencih, Zakon o integriteti in prepre\xc4\x8devanju korupcije in Zakon o delovnih razmerjih._NEWLINE_Zakon o javnih uslu\xc5\xbebencih (ZJU-UPB3, 2007) govori o pomembnosti enakopravne dostopnosti delovnih mest vsem zainteresiranim kandidatom (7. \xc4\x8dlen), zakon pa sam po sebi ne prepoveduje nepotizma, v kolikor je kandidat sposoben za to delovno mesto._NEWLINE_Zakon o integriteti in prepre\xc4\x8devanju korupcije (ZIntPK, 2011) se ukvarja z omejevanjem (prepre\xc4\x8devanjem) korupcije z namenom krepitve delovanja pravne dr\xc5\xbeave. Dru\xc5\xbeinski \xc4\x8dlani predstavljajo premo\xc5\xbeenjsko korist oz. zasebni interes uradne osebe (4. \xc4\x8dlen), slednji pa je z doti\xc4\x8dnim zakonom uradnim osebam prepovedan. Dru\xc5\xbeinskim \xc4\x8dlanom se prepoveduje tudi dajanje daril in drugih koristi funkcionarju, ki bi utegnila vplivati na njegovo nepristransko opravljanje svoje funkcije (30. \xc4\x8dlen). Omejuje se tudi poslovanje dru\xc5\xbeinskih \xc4\x8dlanov s funkcionarjem, v kolikor je slednji \xc4\x8dlan poslovodstva ali pa je udele\xc5\xbeen pri ustanoviteljskih pravicah (tj. pri opravljanju s kapitalom) (35. \xc4\x8dlen)._NEWLINE_Nenazadnje obstaja tudi Zakon o delovnih razmerjih (ZDR-1, 2013), ki delodajalcem zapoveduje enako obravnavo vseh kandidatov za delovno mesto, tako tudi zaposlenim in tistim v postopku prenehanja pogodbe o zaposlitvi ne glede na osebne okoli\xc5\xa1\xc4\x8dine, kot so barva ko\xc5\xbee, versko prepri\xc4\x8danje, spol, spolna usmerjenost, dru\xc5\xbeinsko stanje idr. (6. \xc4\x8dlen)._NEWLINE_V nobenem od omenjenih zakonov tako ni specifi\xc4\x8dne prepovedi zoper nepotizem, \xc5\xa1e posebej v primeru nepravi\xc4\x8dnega privilegija zaposlovanja sorodnikov, ki za delovno mesto niso ustrezno usposobljeni. Poleg pomanjkljive zakonodaje na tem podro\xc4\x8dju pa ni zadostna niti vklju\xc4\x8denost dr\xc5\xbeavljanov pri preganjanju te oblike korupcije, ki imajo nanjo me\xc5\xa1ane poglede. Kot mo\xc5\xbene re\xc5\xa1itve velja navesti spremembe dru\xc5\xbeinskih vrednot in ve\xc4\x8danje eti\xc4\x8dnosti posameznikov (zaposlovalcev in potencialnih kandidatov), klju\xc4\x8dni pa sta stroka, ki bi pojav raziskala in objektivno opisala, in ustrezna  osve\xc5\xa1\xc4\x8denost javnosti glede negativnih posledic nepotizma. Vendar ostaja vpra\xc5\xa1anje smiselnosti sprememb zakoreninjene nepotisti\xc4\x8dne prakse, \xc5\xa1e posebej ko nanjo gledamo z vidika skrbi za prihodnje generacije.'